## El Centre del Carme de Cultura Contemporània acull el Festival Bucles amb la millor dansa valenciana i una estrena absoluta

*** Els dies 5 i 6 d’octubre el CCCC de València es convertix en escenari d’espectacles de dansa contemporània obert al públic
* El festival està marcat en esta edició per la inclusió**

El Consorci de Museus de la Comunitat Valenciana (CMCV), en col·laboració amb el Festival Bucles, convertix un any més el Centre del Carme de Cultura Contemporània (CCCC) de València en escenari d’excepció de la 12a edició del Festival Bucles de dansa.

Els dies 5 i 6 d’octubre, el claustre gòtic del Centre del Carme acull trobades entre programadors i creadors, tallers i espectacles de dansa d’entrada lliure.

Amb esta iniciativa, el CMCV i el Festival Bucles busquen promoure la dansa entre la societat mitjançant la presentació de peces de xicotet format en espais no convencionals, així com servir de plataforma de promoció per a companyies i artistes de la dansa, tant emergents com consolidats.

Es tracta de dos jornades en les quals el públic podrà gaudir de la millor dansa valenciana d’avantguarda amb un certamen de companyies de la Comunitat i l’estrena absoluta de l’obra del coreògraf, Sharon Fridman, *Break a Leg*, en la qual crea una composició a fi de reflexionar sobre la inclusió en el món de la dansa.

**Programadors i artistes**

La programació s’inicia el 5 d’octubre a les 10:00 hores amb una trobada entre programadors i artistes per a estretir llaços de col·laboració.

El mateix dia, a partir de les 11:00 hores i d’entrada gratuïta, tindrà lloc el certamen de companyies valencianes en el qual competixen sis obres de les companyies següents: Leo Ressia, Pepa Cases, Marie Oporto & David Beitia, Manoamanodanza, Colectivo Banquet, Raquel Castelló i Inés Sancho.

A continuació, a les 13:00 hores tindrà lloc l’estrena absoluta de *Break a Leg* de Sharon Fridman. Amb el tema de la inclusió com a teló de fons, dos ballarines, una d’elles amb una pròtesi de cama, crearan una composició per a un únic cos, desdibuixant la identitat del cos original. Un espectacle innovador i inclusiu que anirà acompanyat d’un col·loqui amb el públic.

*Break a Leg* forma part del projecte ‘Gofani’ per a ballarins amb diverses capacitats físiques, amb la direcció artística de Tamar Mayzlish.

El diumenge 6 d’octubre, a les 11:00 hores, el Centre del Carme es convertix en un espai espiritual i magnètic per a convidar el públic a participar en una classe magistral de ioga *vinyasa*, conduït per Esther Santos. El significat de *vinyasa* és sincronitzar moviment amb respiració, a través de seqüències creatives, donant mobilitat a tot el cos i desafiant la ment.

Per a acabar, a les 12:30 hores es podrà veure l’espectacle de dansa Above, de la companyia, Gaston Core. Un viatge imaginari que ens porta a la ciutat de Jerusalem, a on reina una calma tensa, una sensació de pau inquietant abans de la tempestat.

Fecha: 02/10/2024